KIRJALLINEN KYSYMYS E-0347/02 esittäjä(t): Mario Borghezio (NI) komissiolle. Lentoturvallisuus ja käytettyjen varaosien laiton kauppa.



Virallinen lehti nro 172 E , 18/07/2002 s. 0186 - 0186



KIRJALLINEN KYSYMYS E-0347/02 esittäjä(t): Mario Borghezio (NI) komissiolle (12. helmikuuta 2002) Aihe: Lentoturvallisuus ja käytettyjen varaosien laiton kauppa Italiassa meneillään olevassa tutkimuksessa on paljastunut käytettyjen ja kierrätettyjen, siviili-ilmailun käyttöön tarkoitettujen varaosien laajamittainen kauppa, jota Panaviation-yhtiö on harjoittanut. Tällaista materiaalia myydään edelleen internetin välityksellä. Näin ollen on jopa mahdollista, että jotkut viimeaikaisista vakavista lento-onnettomuuksista olisivat johtuneet muun muassa käytettyjen ja sopimattomien osien käytöstä, joita koskevat todistukset on väärennetty. Mihin kiireellisiin toimiin komissio aikoo ryhtyä, jotta kansalliset ja kansainväliset siviili-ilmailun valvonnasta vastaavat elimet tarkistavat viipymättä ja asianmukaisesti, mitkä lentoyhtiöt ovat käyttäneet lentokoneissaan laitonta alkuperää olevia varaosia tai materiaalia, jotta tällaisen materiaalin käyttö siviili-ilmailussa lopetetaan Euroopan kaikilla lentokentillä? Eikö komission mielestä olisi syytä tehdä koko yhteisön alueella selvitys edellä mainitusta laittomasta kaupasta? Loyola de Palacion komission puolesta antamayhteinen vastauskirjallisiin kysymyksiin E-0347/02, E-0378/02 ja E-0540/02 (4. huhtikuuta 2002) Yhdysvaltojen ilmailuviranomaiset tuntevat hyvin määräystenvastaisten osien ongelman ja ovat jo aikaisemmin käynnistäneet useita aloitteita tämän vaaran torjumiseksi. Monet eurooppalaiset ilmailuviranomaiset ovat seuranneet esimerkkiä. Tässä yhteydessä Italian poliisin ilmoitus käytöstä poistettujen Airbus A 300 -koneiden varaosien takavarikosta on valitettavaa mutta ei uutta. Varaosien kauppaan on sekaantunut kolme yhtiötä, Panaviation, New Tech Italia ja New Tech Aerospace. Lentokoneiden tärkeimmät osat on sertifioitava, ja niiden käyttöikä on usein rajoitettu (mitattuna ajassa tai lentotunteina). Lentokoneiden osat on lisäksi dokumentoitu siten, että niiden alkuperä ja aiemmat vaiheet voidaan määrittää. Väärennykset ovat valitettavasti mahdollisia, kuten kaikilla aloilla, joihin liittyy suuria taloudellisia intressejä. Lentokoneiden osien arvo onkin niin suuri, että käytöstä poistetuista lentokoneista talteenotettujen tai sertifioimattomien osien laiton kauppa saattaa olla hyvinkin kannattavaa. Ongelma on siis todellinen, ja ilmailuviranomaiset ovat siitä tietoisia. Tässä yhteydessä komissio kiinnittää erityisesti huomiota siihen, että perustettaessa Euroopan lentoturvallisuusvirastoa (EASA) lentokoneiden osien sertifiointimenettelyt arvioidaan erityisesti väärennysongelma huomioon ottaen. Tässä arviossa tarkastellaan yksityiskohtaisesti olemassa olevien Euroopan ilmailuviranomaisten yhteistyöelimen (JAA) menettelyjen osaa 21 (ilma-alusten ja niiden osien sertifiointi). Nämä menettelyt muodostavat perustan EASAn toimintasäännöille, jotka komission on vahvistettava tällä alalla. Komissio ei aio suinkaan sallia lentoturvallisuuden heikkenemistä alalla. Alalla toteutettavat toimet eivät kuitenkaan korvaa niitä toimia, joita jäsenvaltioiden on toteutettava, koska niillä on toimivalta rikosoikeudellisissa asioissa torjuttaessa sertifioitujen osien tai yleensä asiakirjojen väärentämistä.